
[bookmark: _2tkyd5guue1k]Reč, dve o ŠTIT-u
ŠTIT nastaje u okolnostima sve izraženijih pritisaka na građansko delovanje u Srbiji. Aktivisti i aktivistkinje, organizacije građanskog društva, neformalne grupe, novinari i novinarke, ali i građani i građanke koji se angažuju u svojim zajednicama, suočavaju se sa različitim oblicima pritisaka, od zastrašivanja, pretnji i kampanja diskreditacije do privođenja, pokretanja pravnih postupaka i drugih oblika represije. Posebno su pod pritiskom akteri koji deluju van velikih centara, gde je dostupnost stručne podrške, nezavisnih medija i drugih resursa često ograničena. 
Zbog svega ovoga Građanske inicijative su krajem 2024. godine pokrenule ŠTIT. Od početnog sistema pravne podrške, ŠTIT se razvio u širi mehanizam koji povezuje organizacije, dostupnu pravnu, psihološku i drugu potrebnu podršku kako bi građanima i građankama, aktivistima i aktivistkinjama, braniteljima i braniteljkama ljudskih prava i novinarima i novinarkama omogućio pravovremenu i koordinisanu podršku kada su njihova prava ili bezbednost ugroženi. Istovremeno, ŠTIT evidentira i prati slučajeve pritisaka i represije, prepoznaje obrasce i povezuje pojedinačna iskustva u širu sliku o stanju građanskih sloboda. Na taj način podrška nije usmerena samo na reagovanje, već i na razvoj dugoročnijih i lokalno dostupnih mehanizama zaštite.
Poziv za finansijsku podršku ŠTIT u zajednici zasnovan je na uverenju da zaštita ljudskih prava ne zavisi samo od pojedinačnih organizacija i centralizovanih mehanizama, već i od kapaciteta za međusobnu podršku i reagovanje koji se grade unutar lokalnih zajednica.
Program podrške ŠTIT u zajednici deo je projekta ŠTIT ZAJEDNICE (engl. COMMUNITY SHIELD - Empowering Local Human Rights Initiatives and Fostering Local Democracy) usmerenog na jačanje otpornosti i kapaciteta lokalnih zajednica u Srbiji da štite i unapređuju ljudska prava kroz koordinisano delovanje, mreže podrške i održive mehanizme reagovanja u kriznim situacijama. Projekat sprovode Građanske inicijative u partnerstvu sa Novosadskom novinarskom školom, Nacionalnom koalicijom za decentralizaciju i ActionAid Denmark, uz podršku Evropske unije. 
[bookmark: _1k5u0tne9zpb]Cilj programa finansijske podrške ŠTIT u zajednici
Opšti cilj programa finansijske podrške ŠTIT u zajednici je jačanje kapaciteta lokalnih zajednica u Srbiji da štite i unapređuju ljudska prava kroz razvoj održivih mehanizama podrške, solidarnosti i kolektivnog delovanja.
Program posebno podržava inicijative koje:
· odgovaraju na konkretne probleme i potrebe u lokalnim zajednicama;
·  jačaju zaštitu aktivista i aktivistkinja, branitelja i braniteljki ljudskih prava i drugih građana i građanki izloženih pritiscima;
· razvijaju lokalne mreže i mehanizme podrške, solidarnosti i kolektivne zaštite;
· jačaju građansko učešće i sposobnost zajednice da zajednički reaguje na ugrožavanje prava.
[bookmark: _11qck4owb6n3]Koje inicijative podržavamo?
Program finansijske podrške ŠTIT u zajednici namenjen je organizacijama građanskog društva i neformalnim grupama koje deluju u lokalnim zajednicama u Srbiji i koje su aktivne u oblasti zaštite i unapređenja ljudskih prava.
Podrška je namenjena inicijativama koje odgovaraju na konkretne potrebe i probleme u lokalnim zajednicama i doprinose tome da građani i građanke, aktivisti i aktivistkinje i drugi koji se zalažu za zaštitu javnog interesa i ljudskih prava budu bolje informisani, povezaniji, zaštićeniji i sposobniji da zajednički reaguju na pritiske i ugrožavanje prava.
U okviru grant šeme mogu biti podržane, između ostalog, inicijative koje doprinose:
· zaštiti i promociji ljudskih prava u lokalnim zajednicama;
· razvoju lokalnih mehanizama podrške, solidarnosti i kolektivne zaštite;
· podršci aktivistima i aktivistkinjama, braniteljima i braniteljkama ljudskih prava i drugim građanima i građankama koji su zbog svog javnog angažovanja izloženi pritiscima;
· boljem informisanju građana o njihovim pravima i dostupnim mehanizmima zaštite;
· praćenju, dokumentovanju i ukazivanju na slučajeve kršenja ljudskih prava i pritisaka na građansko delovanje;
· javnom zagovaranju i drugim inicijativama kojima se unapređuje zaštita ljudskih prava i građanskih sloboda;
· povezivanju lokalnih aktera i razvoju mreža koje mogu da odgovore na probleme i rizike u svojoj zajednici;
· jačanju učešća građana i građanki i njihovog kapaciteta da se organizuju oko pitanja od značaja za svoju zajednicu.
[bookmark: _ygcsl1q1mbre]Osnovni podaci o podršci ŠTIT u zajednici
Kroz program ŠTIT u zajednici biće podržano sedam (7) organizacija građanskog društva (samostalno ili u partnerstvu sa neformalnom grupom) koje deluju u lokalnim zajednicama u Srbiji. Svakoj odabranoj organizaciji biće dodeljena finansijska podrška najviše do iznosa od  10.000 EUR za sprovođenje predložene inicijative.
Prijavu može podneti jedna organizacija građanskog društva samostalno ili u partnerstvu sa još jednom neformalnom grupom. Neformalna grupa ne može samostalno podneti prijavu, već može učestvovati isključivo kao partner organizacije građanskog društva. Organizacija građanskog društva mora imati ulogu nosioca prijave i biti odgovorna za komunikaciju sa timom ŠTIT-a u zajednici, upravljanje sredstvima i sprovođenje inicijative. Partnerstvo može činiti najviše jedna organizacija građanskog društva i jedna neformalna grupa.
Jedan podnosilac ima ulogu nosioca prijave i odgovoran je za komunikaciju sa timom ŠTIT-a u zajednici, upravljanje sredstvima i sprovođenje inicijative. Najviši iznos finansijske podrške po inicijativi iznosi 10.000 EUR, bez obzira na to da li organizacija prijavu podnosi samostalno ili u partnerstvu sa neformalnom grupom.
Programom se nastoji da se, pored podrške organizacijama građanskog društva, doprinese uključivanju i osnaživanju neformalnih grupa koje deluju u lokalnim zajednicama. Zbog toga će prednost u procesu selekcije imati prijave koje organizacije podnose u partnerstvu sa neformalnim grupama. Prijave koje se podnose u partnerstvu sa neformalnom grupom ostvaruju dodatne bodove u okviru kriterijuma „Partnerstvo sa neformalnom grupom“.

	Broj podržanih inicijativa
	7

	Iznos finansijske podrške
	10.000 EUR po inicijativi

	Ukupan fond
	70.000 EUR

	Ko može da se prijavi
	Organizacije građanskog društva, samostalno ili u partnerstvu sa neformalnom grupom

	Teritorija
	Republika Srbija

	Trajanje podržanih inicijativa
	Od 6 do 10 meseci

	Dodatna podrška
	Individualno prilagođena mentorska podrška

	Potpisivanje ugovora
	Do 20. decembra 2026. 



Od izabranih organizacija građanskog društva i neformalnih grupa očekuje se spremnost za učešće u procesu razvoja kapaciteta. Svaka odabrana organizacija ili neformalna grupa imaće na raspolaganju i mentorsku podršku, prilagođenu njenim potrebama i izazovima sa kojima se susreće tokom sprovođenja inicijative. Mentorska podrška može biti usmerena na unapređenje znanja i kapaciteta potrebnih za kvalitetnije sprovođenje inicijative, ali i na dugoročnije jačanje organizacije ili grupe i njene sposobnosti da pruža podršku braniteljima i braniteljkama ljudskih prava i drugim akterima u svojoj zajednici. 
[bookmark: _3xvdjclojm0h]Ko može da se prijavi?
Program ŠTIT u zajednici namenjen je organizacijama građanskog društva i neformalnim grupama koje deluju u Srbiji u oblasti zaštite i unapređenja ljudskih prava. Podrška je prvenstveno usmerena ka lokalnim akterima koji poznaju potrebe svoje zajednice i imaju iskustvo u radu sa građanima i građankama, aktivistima i aktivistkinjama ili drugim grupama čija su prava ugrožena. Posebna pažnja biće posvećena tome da podrška bude dostupna manjim i lokalnim organizacijama i grupama, uključujući one koje deluju van velikih gradskih centara.
Organizacija građanskog društva može da se prijavi ukoliko:
· je registrovana u Republici Srbiji;
· deluje u oblasti zaštite i unapređenja ljudskih prava i/ili građanskog učešća;
· ima iskustvo u radu u lokalnoj zajednici i sa građanima i građankama;
· predlaže inicijativu koja će se sprovoditi u Srbiji i koja odgovara ciljevima ovog programa podrške;
· ima kapacitete da upravlja dodeljenim sredstvima i sprovede predložene aktivnosti.
Neformalna grupa može učestvovati u prijavi isključivo kao partner organizacije građanskog društva koja je nosilac prijave. Neformalna grupa može biti partner ukoliko:
· predstavlja grupu građana i građanki okupljenih oko zajedničkog problema, potrebe ili cilja;
· aktivno deluje u svojoj lokalnoj zajednici;
· ima prethodno iskustvo zajedničkog delovanja i nije formirana isključivo radi prijavljivanja za ovu podršku;
· njeno delovanje i predložena inicijativa doprinose zaštiti i unapređenju ljudskih prava i/ili građanskom učešću;
· ima jasno određene osobe odgovorne za sprovođenje partnerskih aktivnosti i komunikaciju sa organizacijom građanskog društva koja je nosilac prijave.
Jedna neformalna grupa može učestvovati u partnerstvu sa samo jednom organizacijom građanskog društva u okviru iste prijave.
Neformalna grupa za potrebe ovog poziva je grupa od najmanje tri osobe koja zajednički deluje u svojoj zajednici, ali nije registrovana kao pravno lice kod Agencije za privredne registre (APR).

Svaki podnosilac prijave može podneti samo jedan projektni predlog, koji mora biti u skladu sa ciljevima i oblastima podrške definisanim ovim pozivom.
 
Prijave neće biti razmatrane ukoliko ih podnose:
· organizacije građanskog društva koje ne deluju u oblasti zaštite i unapređenja ljudskih prava i/ili građanskog učešća;
· preduzetnici i privredna društva;
· državne i javne institucije;
· političke partije;
· verske organizacije i zajednice;
· međunarodne organizacije;
· medijske kuće i pojedinačni mediji.
[bookmark: _nubo4jr1ul71]Uslovi za predložene inicijative
Predložene inicijative treba da budu usmerene na konkretne potrebe i probleme u lokalnim zajednicama i da doprinose zaštiti i unapređenju ljudskih prava, podršci ljudima izloženim pritiscima zbog svog javnog angažovanja i/ili jačanju kapaciteta zajednice za solidarno i zajedničko delovanje.
Da bi inicijativa bila prihvatljiva za podršku, potrebno je da:
· bude u skladu sa ciljevima programa finansijske podrške ŠTIT-a u zajednici;
· da se sprovodi na teritoriji Republike Srbije;
· odgovara na jasno prepoznat problem ili potrebu u lokalnoj zajednici;
· bude zasnovana na poznavanju lokalnog konteksta i potreba ljudi kojima je namenjena;
· ima jasno definisane ciljeve, aktivnosti i rezultate koje želi da postigne;
· uključuje aktivnosti koje doprinose zaštiti i unapređenju ljudskih prava, građanskom učešću, razvoju mehanizama zaštite, javnom zagovaranju i/ili podršci aktivistima i aktivistkinjama i drugim osobama izloženim rizicima zbog svog javnog angažovanja;
· predviđa aktivno uključivanje građana i građanki i/ili drugih relevantnih aktera iz zajednice, kada je to primenljivo;
· može biti sprovedena u okviru raspoloživog iznosa do 10.000 EUR i u periodu sprovođenja do maksimalno deset meseci. 

Šta sve inicijativa može da obuhvati?
Predložena inicijativa može da kombinuje različite vrste aktivnosti, u zavisnosti od problema na koji odgovara. To mogu biti, na primer:
· direktna podrška građanima, aktivistima i aktivistkinjama i drugim osobama izloženim pritiscima;
· uspostavljanje ili unapređenje lokalnih mehanizama podrške i solidarnosti;
· povezivanje organizacija, neformalnih grupa, stručnjaka i stručnjakinja i drugih aktera u lokalnoj zajednici;
· informativne i edukativne aktivnosti o ljudskim pravima i dostupnim mehanizmima zaštite;
· praćenje i dokumentovanje slučajeva kršenja ljudskih prava i pritisaka na građansko delovanje;
· istraživanje i prikupljanje podataka relevantnih za probleme u lokalnoj zajednici;
· javno zagovaranje i dijalog sa institucijama i drugim relevantnim akterima;
· kampanje i druge komunikacione aktivnosti;
· aktivnosti kojima se podstiče građansko učešće i kolektivno delovanje;
· druge aktivnosti koje neposredno doprinose ciljevima programa podrške.
Napomena: Navedene aktivnosti su indikativne, što znači da su moguće i druge srodne aktivnosti, ukoliko su jasno povezane sa ciljevima i prioritetima poziva. Projekti mogu kombinovati različite vrste aktivnosti, pod uslovom da su one međusobno povezane i da jasno doprinose prioritetnim oblastima poziva.
[bookmark: _6bwtseplxh5p]Prihvatljivi troškovi
Sredstva dodeljena kroz program finansijske podrške ŠTIT-a u zajednici mogu se koristiti za troškove koji su neposredno povezani sa sprovođenjem odobrene inicijative, neophodni za realizaciju planiranih aktivnosti i nastali tokom perioda njenog sprovođenja.
Troškovi treba da budu realno procenjeni i u skladu sa aktivnostima i rezultatima koje organizacija građanskog društva i/ili neformalna grupa želi da postigne.
U zavisnosti od vrste inicijative, sredstva se mogu koristiti za:
· troškove ljudskih resursa (ne više od 30 odsto od ukupnog iznosa budžeta);
· angažovanje stručnjaka i stručnjakinja i drugih spoljnih saradnika;
· organizovanje sastanaka, radionica, događaja i drugih aktivnosti u zajednici;
· putne troškove povezane sa sprovođenjem aktivnosti;
· izradu istraživanja, analiza, publikacija i drugih sadržaja;
· komunikacione aktivnosti, kampanje i izradu promotivnih i informativnih materijala;
· troškove digitalnih alata i drugih usluga potrebnih za sprovođenje inicijative;
· troškovi materijala za treninge, događaje, radionice itd;;
· troškove komunikacije;
· troškove bankarskih transakcija i provizija u toku sprovođenja projektnih aktivnosti;
· troškove knjigovodstva;
· druge opravdane troškove koji su jasno povezani sa ciljevima i planiranim aktivnostima.
Sredstva se ne mogu koristiti za:
· aktivnosti koje nisu povezane sa odobrenom inicijativom;
· troškovi koji su nastali van perioda implementacije ugovora.;
· troškove koji su već finansirani iz drugih izvora;
· otplatu dugova, kamata, kazni i drugih finansijskih obaveza koje nisu nastale sprovođenjem inicijative;
· davanje kredita ili pozajmica drugim fizičkim ili pravnim licima;
· kupovinu nepokretnosti i vozila;
· aktivnosti čija je primarna svrha ostvarivanje profita;
· aktivnosti političkih stranaka i finansiranje izbornih kampanja;
· aktivnosti koje podstiču diskriminaciju, nasilje, govor mržnje ili kršenje ljudskih prava.
Podržane organizacije građanskog društva biće u obavezi da se oslobode PDV-a, zato je u predlogu budžeta potrebno iskazati sve troškove u neto iznosima (RSD) bez iskazanog PDV-a, dok se troškovi koji se odnose na nadoknade po osnovu ugovora o radu, ugovora o delu i autorskog ugovora iskazuju u bruto iznosu (uključuju i troškove obavezujućih poreza i doprinosa).
Sve podržane inicijative mogu biti predmet nezavisne finansijske revizije.
[bookmark: _6q9i5ik5q5lt]Postupak prijavljivanja i podnošenja prijava

Prijave se podnose isključivo u elektronskoj formi, slanjem kompletne aplikacione dokumentacije na adresu podrska@gradjanske.org, sa naznakom u predmetu mejla: ŠTIT_IME ORGANIZACIJE.





Obavezni aplikacioni formulari dostupni su za preuzimanje na internet stranici:

Obavezna aplikaciona dokumentacija obuhvata:
1. Aneks 1 – narativni predlog projekta;
2. Aneks 2 – predlog budžeta projekta;
3. Aneks 3 - Rešenje o registraciji  iz APR-a za organizacije građanskog društva.

U nazivu svakog dokumenta mora biti jasno naznačeno ime organizacije koja je podnosilac i naziv projekta. Dokumenta se popunjavaju na srpskom jeziku.

Nakon podnošenja prijave, podnosilac će elektronskim putem dobiti potvrdu o uspešnom prijemu projektnog predloga. Nepotpune prijave, kao i prijave podnete na neodgovarajućim formularima, neće biti uzete u razmatranje.
Za prijavljivanje nije potrebno dostavljati dodatnu dokumentaciju osim one koja je navedena u pozivu. Tim finansijske podrške ŠTIT-a u zajednici može od podnosilaca čiji predlozi budu izabrani za podršku naknadno zatražiti dokumentaciju potrebnu za ugovaranje.
Zainteresovani podnosioci mogu poslati pitanja i zahteve za pojašnjenje putem elektronske pošte na adresu podrska@gradjanske.org, najkasnije do  30. oktobra 2026. godine.

Krajnji rok za podnošenje projektnih predloga je 15. novembar 2026. godine. Prijave pristigle nakon isteka navedenog roka neće biti razmatrane u procesu selekcije. Podnosiocima prijava se preporučuje da prilikom slanja dokumentacije uzmu u obzir moguće tehničke poteškoće i da prijavu ne podnose neposredno pre isteka roka.
[bookmark: _jxv7dt8cd7p1]Postupak izbora i kriterijumi za ocenjivanje
Izbor inicijativa koje će biti podržane odvijaće se u dve faze:
1. Provera ispunjenosti osnovnih uslova: Proverava se da li je prijava podneta u roku, da li je potpuna i da li podnosilac i predložena inicijativa ispunjavaju uslove navedene u ovim Smernicama.
2. Ocena kvaliteta prijave: Prijave koje ispunjavaju osnovne uslove biće ocenjene na osnovu unapred utvrđenih kriterijuma.


Kriterijumi za ocenjivanje

	Kriterijum
	Šta procenjujemo

	Relevantnost problema i potrebe
	Koliko je jasno opisan problem u lokalnoj zajednici, koga pogađa i zašto je važno da se na njega odgovori.

	Doprinos zaštiti ljudskih prava
	U kojoj meri inicijativa doprinosi zaštiti i unapređenju ljudskih prava, građanskih sloboda, podršci osobama izloženim pritiscima i/ili jačanju lokalnih mehanizama zaštite i solidarnosti.

	Kvalitet i izvodljivost predloga
	Da li postoji jasna veza između problema, željene promene, aktivnosti i očekivanih rezultata i da li je predlog realno moguće sprovesti u predviđenom periodu i sa raspoloživim sredstvima.

	Utemeljenost u lokalnoj zajednici
	Koliko podnosilac poznaje lokalni kontekst, ima iskustvo delovanja u zajednici i uključuje ljude i druge relevantne lokalne aktere na koje se problem odnosi.

	Kapacitet i potencijal za razvoj
	Dosadašnje iskustvo organizacije/grupe, njena sposobnost da sprovede inicijativu, ali i potencijal da kroz finansijsku i mentorsku podršku unapredi svoje kapacitete i nastavi delovanje nakon završetka podrške.

	Partnerstvo sa neformalnom grupom
	U kojoj meri je neformalna grupa stvarno uključena u inicijativu, da li ima jasno definisanu ulogu u njenoj realizaciji i da li partnerstvo doprinosi uključivanju, osnaživanju i daljem delovanju neformalne grupe u lokalnoj zajednici.


Ukupno 100 bodova:
· relevantnost problema i potrebe — 25
· doprinos zaštiti ljudskih prava — 25
· kvalitet i izvodljivost predloga — 20
· utemeljenost u lokalnoj zajednici — 10
· kapacitet i potencijal za razvoj — 10
· partnerstvo sa neformalnom grupom - 10
Prilikom konačnog izbora podržanih inicijativa vodiće se računa i o geografskoj raznovrsnosti, zastupljenosti manjih i lokalnih organizacija i neformalnih grupa, kao i zastupljenosti sredina koje imaju ograničen pristup drugim izvorima podrške. 
Tim programa podrške ŠTIT-a u zajednici zadržava pravo da donese odluku o nedodeljivanju sredstava u slučaju da nijedan od prijavljenih kandidata ne ispunjava propisane uslove i kriterijume.
Komisija i konačna odluka
Prijave će ocenjivati komisija formirana za potrebe ovog poziva. Na osnovu ostvarenog broja bodova biće formirana rang-lista, nakon čega će biti doneta odluka o sedam inicijativa koje će dobiti finansijsku i mentorsku podršku.
[bookmark: _ltb65rbny3ld]Obaveštavanje o rezultatima i ugovaranje
Svi podnosioci prijava biće obavešteni o rezultatima konkursa elektronskim putem, na adresu navedenu u prijavnom formularu.
Lista organizacija građanskog društva i neformalnih grupa odabranih za finansijsku podršku ŠTIT-a u zajednici biće objavljena na internet stranici Građanskih inicijativa.
Sa odabranim organizacijama biće zaključen ugovor kojim će biti definisani uslovi korišćenja sredstava, period sprovođenja inicijative, način izveštavanja i međusobne obaveze.
Pre potpisivanja ugovora Građanske inicijative mogu sa odabranim podnosiocima dogovoriti manje izmene predloga aktivnosti i budžeta, ukoliko su one potrebne kako bi inicijativa bila jasnije definisana, realno sprovodiva ili usklađena sa pravilima programa podrške. Suština i osnovni cilj odabrane inicijative pritom se ne mogu menjati.

